Document ID: 32002D0361

Απόφαση του Συμβουλίου
της 3ης Μαΐου 2002
για τη χορήγηση, από την κυβέρνηση του Βασιλείου των Κάτω Χωρών, εθνικής ενίσχυσης σε επιχειρήσεις οδικών μεταφορών
(2002/361/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,
την από 4ης Φεβρουαρίου 2002 αίτηση της κυβέρνησης του Βασιλείου των Κάτω Χωρών,
Εκτιμώντας τα ακόλουθα:
(1) Το άρθρο 8 παράγραφος 4 της οδηγίας 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), παρέχει τη δυνατότητα στο Συμβούλιο να εξουσιοδοτεί τα κράτη μέλη να χορηγούν απαλλαγές ή μειώσεις στους ειδικούς φόρους κατανάλωσης που επιβάλλονται στα πετρελαιοειδή για λόγους ειδικής πολιτικής.
(2) Σύμφωνα με το άρθρο 3 παράγραφος 5 πρώτο εδάφιο της απόφασης 1999/880/ΕΚ του Συμβουλίου(2) και το άρθρο 2 της απόφασης 2001/224/ΕΚ του Συμβουλίου, της 12ης Μαρτίου 2001, σχετικά με τους μειωμένους συντελεστές ειδικών φόρων κατανάλωσης και τις απαλλαγές από τους φόρους αυτούς όσον αφορά ορισμένα πετρελαιοειδή που χρησιμοποιούνται για ειδικούς σκοπούς(3), μέχρι τις 31 Δεκεμβρίου 2002, κατά παρέκκλιση των διατάξεων της οδηγίας 92/82/ΕΟΚ του Συμβουλίου(4), εξουσιοδοτούνται οι Κάτω Χώρες να συνεχίσουν να εφαρμόζουν τους μειωμένους συντελεστές ειδικών φόρων κατανάλωσης επί του πετρελαίου εσωτερικής καύσης (ντίζελ) που χρησιμοποιείται σε επαγγελματικά οχήματα, υπό την προϋπόθεση ότι οι συντελεστές τηρούν τις υποχρεώσεις που προβλέπονται στην οδηγία 92/82/ΕΟΚ και συγκεκριμένα τους ελάχιστους συντελεστές που προβλέπονται στο άρθρο 5 της εν λόγω οδηγίας.
(3) Οι Κάτω Χώρες έχουν περιλάβει στην εθνική τους νομοθεσία που αφορά τους ειδικούς φόρους κατανάλωσης μία διάταξη που προβλέπει επιστροφή μέρους των ειδικών φόρων κατανάλωσης επί του πετρελαίου εσωτερικής καύσης (ντίζελ) που χρησιμοποιείται σε φορτηγά.
(4) Με επιστολή της 18ης Απριλίου 2001 (που δημοσιεύθηκε στην ΕΕ C 160 της 2.6.2001), η Επιτροπή κοινοποίησε στις Κάτω Χώρες την απόφασή της να κινήσει τη διαδικασία του άρθρου 88 παράγραφος 2 της συνθήκης σχετικά με τα προαναφερθέντα μέτρα.
(5) Λόγοι προστασίας του περιβάλλοντος και εξοικονόμησης της ενέργειας ώθησαν τις αρχές των Κάτω Χωρών να θεσπίσουν υψηλότερους από το κοινοτικό ελάχιστο φόρους επί του πετρελαίου εσωτερικής καύσης (ντίζελ). Η αυξημένη φορολογία και η μεγάλη άνοδος του κόστους λόγω της αύξησης της τιμής του ακάθαρτου πετρελαίου διεθνώς είχαν σοβαρές αρνητικές επιπτώσεις στον τομέα οδικών μεταφορών και απαίτησαν την εισαγωγή αντισταθμιστικών μέτρων για να αποτραπούν σοβαρές οικονομικές και κοινωνικές δυσκολίες στον κλάδο, εφόσον δεν υπήρχε άλλη κατάλληλη λύση.
(6) Το μέτρο αυτό δεν δημιουργεί διακρίσεις. Το γεγονός ότι μερικές επιχειρήσεις ή τομείς επωφελούνται ορισμένων φορολογικών μέτρων δεν σημαίνει ότι αυτά αντίκεινται, τυπικώς ή ουσιαστικώς, στο κοινό συμφέρον.
(7) Το μέτρο είναι προσωρινό και η ισχύς του θα λήξει την 1η Οκτωβρίου 2002. Από την 1η Ιανουαρίου 2002, το επιστρεπτέo ποσό έχει μειωθεί σημαντικά.
(8) Επομένως, συντρέχουν εξαιρετικές περιστάσεις οι οποίες επιτρέπουν να θεωρηθεί αυτή η ενίσχυση συμβατή με την κοινή αγορά κατά παρέκκλιση και μόνο στο βαθμό που είναι αυστηρά απαραίτητη ως αντιστάθμιση των οικονομικών και κοινωνικών δυσκολιών που έχουν προκύψει στον τομέα των οδικών μεταφορών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα μέτρα που θέσπισαν οι Κάτω Χώρες σύμφωνα με το άρθρο 3 παράγραφος 5 πρώτο εδάφιο της απόφασης 1999/880/ΕΚ και με το άρθρο 2 της απόφασης 2001/224/ΕΚ, θεωρούνται συμβατά με την κοινή αγορά.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 3 Μαΐου 2002.

Labels: 2
4
19
8
18